SELETUSKIRI

Vabariigi Valitsuse korralduse eelnõu „Statistikaameti 2019.–2023. aastal tehtavate statistikatööde loetelu“ juurde

## **Sissejuhatus**

Vabariigi Valitsuse korralduse eelnõu „Statistikaameti 2019.–2023. aastal tehtavate statistikatööde loetelu“ sätestab, milliseid statistikatöid teeb Statistikaamet aastatel 2019–2023, määrates ühtlasi kindlaks, milliseid näitajaid ja millise perioodilisusega tuleb statistikatöödes avaldada.

Eelnõu koostajad on Statistikaameti statistika levi osakonna juhataja Anne Nuka ([anne.nuka@stat.ee](mailto:anne.nuka@stat.ee), tel 625 9246), finantsjuht Viive Aasa ([viive.aasa@stat.ee](mailto:viive.aasa@stat.ee), tel 625 9342) ja planeerimise spetsialist Olga Albrecht (olga.albreht@stat.ee tel 625 9262).

## **Eelnõu sisu ja võrdlev analüüs**

Statistikatööde loetelu kinnitamise vajadus tuleneb riikliku statistika seadusest (RStS). RStSi §‑de 4 ja 17 järgi kinnitab Vabariigi Valitsus igal aastal järgmiseks viieks aastaks Statistikaameti tehtavate rahvastiku-, sotsiaal-, majandus- ja keskkonnaalaste statistikatööde loetelu, mis lähtub riigisisesest ja rahvusvahelisest statistikavajadusest. RStSi § 16 lg 2 kohaselt on Vabariigi Valitsusele kinnitamiseks esitatavas loetelus statistikatöö kohta järgmised andmed: nimetus, õiguslik alus, väljundnäitajad, sagedus, periood või moment, eeldatav maksumus ja teave kavandatavate metoodikamuudatuste kohta.

Statistikatööde liigitamisel on lähtutud töö sisust (statistika tegemine, süsteemi tööshoidmine, statistika tegemise aluseks olevate üldkogumite haldamine või statistikatöö arendus), töö regulaarsusest (pidev või ebaregulaarne töö), maksumuse varieeruvusest (püsiv põhi- ja tsüklilise statistika puhul ja igal aastal muutuv arendustööde puhul) ning statistikatöö väljundi tüübist.

* Põhistatistika – statistikatööd, mida tehakse igal aastal samas mahus
* Tsükliline statistika – statistikatööd, mida tehakse kindla sagedusega, kuid mitte igal aastal
* Ebaregulaarne statistika – statistikatööd, mida tehakse ainult üks kord või mille tegemise sagedus ei ole ette teada
* Statistiline analüüs – analüütilised tööd, sh analüütilised kogumikud jms
* Statistiline register – statistiliste registrite pidamisega seotud statistikatööd
* Statistika arendus – statistikatööd, mis arendavad riikliku statistika jaoks andmete kogumist, töötlemist, analüüsi, levitamist ja säilitamist

Regulaarsete tööde (põhi- ja tsükliline statistika) puhul avaldatakse põhiosa loetletud väljundnäitajatest statistika andmebaasis ka järgmistel aastatel aegridadena sama struktuuriga. Väljundnäitajaid ei esitata pärast 2019. aastat tehtavate ebaregulaarsete statistikatööde ja uuringute arendustööde kohta, sest näitajate väljatöötamine on osa ettevalmistustööst. Tabel 1 annab ülevaate statistikatööde arvu ja maksumuse muudatustest 2019. aastal võrreldes 2018. aasta loeteluga, mis on seotud statistikatöö liigi, tsüklilisuse ja hinnastamismudeli muutusega.

**Tabel 1. Statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 128 | 4 250,1 | 125 | 5 842,5 |
| Tsükliline statistika | 10 | 236,7 | 8 | 1 023,8 |
| Ebaregulaarne statistika | 6 | 205,6 | 5 | 75,6 |
| Statistika arendus | 6 | 1 599,6 | 3 | 1 295,5 |
| Statistiline analüüs | 4 | 179,6 | 4 | 251,3 |
| Statistilised registrid | 2 | 98,3 | 2 | 137,6 |
| **Kokku** | **156** | **6 569,9** | **147** | **8 626,3** |

### 2.1. Keskkond

**Tabel 2. Keskkonna valdkonna statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 12 | 270,6 | 10 | 374,5 |
| Tsükliline statistika | – | – | – | – |
| Ebaregulaarne statistika | – | – | – | – |
| Statistika arendus | – | – | – | – |
| Statistiline analüüs | – | – | – | – |
| Statistiline register | – | – | – | – |
| **Kokku** | **12** | **270,6** | **10** | **374,5** |

Kokkuleppel Keskkonnaministeeriumiga jäetakse 2019. aastal ära statistikatööd „Veekasutus“ (10302) ja „Metsavaru“ (10304).

### Rahvastik

**Tabel 3. Rahvastiku valdkonna statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 7 | 115,1 | 7 | 161,1 |
| Tsükliline statistika | 1 | 40,0 | – | – |
| Ebaregulaarne statistika | – | – | – | – |
| Statistika arendus | 1 | 862,8 | 1 | 862,8 |
| Statistiline analüüs | – | – | – | – |
| Statistiline register | – | – | – | – |
| **Kokku** | **9** | **1 017,9** | **8** | **1 023,9** |

Lõppes 2018 riigisisese tellimuse alusel tehtav ühe aastane statistikatöö „Rahvastikuprognoosid“ (30004), mida tehakse viieaastase tsükliga. Statistikatöö tulemusena valmis varasemate rahvastikusündmuste (sünnid, surmad, ränne) trende analüüsides Eesti rahvastikuprognoos ja piirkondlik rahvastikuprognoos. Töö eesmärk on koostada kogu Eesti ja piirkondlik rahvastikuprognoos. Aluseks on rahvaarv seisuga 01.01.2017. Kogu Eestile tehakse 2–3 stsenaariumi, piirkondadele vaid üks põhistsenaarium. Prognoosiperiood on kõige rohkem 30 aastat ja arvutamisel arvestatakse rände-, sündimus- ja suremustrende, mille põhjal prognoositakse trendide muutus prognoosiperioodiks. Rahvastikuprognoos avaldatakse 2019. Aastal.

### Sotsiaalelu

**Tabel 4. Sotsiaalelu valdkonna statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 33 | 1 156,6 | 34 | 1 626,2 |
| Tsükliline statistika | 3 | 104,0 | 4 | 857,9 |
| Ebaregulaarne statistika | 5 | 171,7 | 4 | 45,4 |
| Statistika arendus | 1 | 95,3 | – | – |
| Statistiline analüüs | – | – | – | – |
| Statistiline register | – | – | – | – |
| **Kokku** | **42** | **1 527,6** | **42** | **2529,5** |

2.3.1 Põhistatistika

Lisandub statistikatöö „Lõimumine“ (40023), mille eesmärgiks on lõimumisvaldkonna statistika avaldamine erinevate riiklike andmebaaside andmete ristkasutamise teel ning kajastab eestlaste ja muu emakeelega Eesti elanikkonna lõimumisprotsesse tööhõives, sotsiaalelus ning hariduses. Seda infot tarbivad erinevad ministeeriumid ja nende koostööpartnerid, peamiseks avaliku huvi esindajaks on Kultuuriministeerium.

2.3.2 Tsükliline statistika

2018 lõppes iga kahe aasta tagant tehtav statistikatöö „Tarbimiskulutuste prognoos“ (40204), mis võimaldab prognoosida leibkondade tarbimiskulutusi nendel aastatel, kui leibkonna eelarve uuringut ei korraldata. Leibkonna eelarve uuringu varasemate aastate andmeid ja lisaandmeid kasutades prognoositakse leibkonna tarbimiskulutused aastateks 2018 ja 2019. Statistikatöö on sisendiks EL õigusaktil põhinevale statistikatööle. Tarbimiskulutuste prognoosi tulemusi ei avaldata.

Tsüklilised statistikatööd aastal 2019 on järgmised.

* Jätkub nelja aastane periood kui tehakse statistikatööd „Leibkonna eelarve uuring“ (40203), mille tulemusena saab teavet leibkondade igapäevaste kulutuste ja tarbimise kohta – kui suured on Eesti elanike kulutused toiduainetele, tarbekaupadele, eluasemele ja mitmesugustele teenustele. Uuring pakub teavet ka leibkonnaliikmete sotsiaal-demograafiliste näitajate (tööhõive, haridus), majandusliku olukorra, elamistingimuste, püsikaupade olemasolu ja oma tarbeks toodetud kaupade kohta. Uuringust saavad toodete ja teenuste pakkujad ning tavatarbijad infot selle kohta, millele enim kulutatakse ja mida aastate arvestuses rohkem tarbitakse. Leibkonna eelarve uuring võimaldab põhjalikult analüüsida, millised on Eesti perede väljaminekud ja eelarve. Tegemist on ainukese kulutusi ja tarbimist käsitleva kogu rahvastikku hõlmava uuringuga Eestis. Uuringust saab riik vajalikku infot sotsiaalvaldkonna otsuste tegemiseks. Uuringut tehakse alates 1996. aastast kõikides Euroopa Liidu liikmesriikides ühtse metoodika alusel. Statistikatöö on sisendiks EL õigusaktil põhinevale statistikatööle. Statistikatöö ettevalmistus toimub 2018. aastal, andmete kogumine ja töötlemine 2019. ja 2020. aastal ning avaldamine 2020. ja 2021. aastal.
* Jätkub iga kümne aasta tagant tehtav neli aastat kestev statistikatöö „Ajakasutuse uuring“ (40101), mille tulemusel antakse ülevaade Eesti elanike ajakasutuse jaotusest. Tegemist on mitme-eesmärgilise uuringuga, mille põhjal saadakse ülevaade Eesti rahvastiku ajakasutusest (tasuline töö, majapidamistööd, õppimine, täienduskoolitus, vaba aeg jms) ning naiste, meeste ja laste ajakasutuse erinevusest. Uuring täiendab rahvamajanduse arvepidamist, lisades sinna leibkonnaliikmete tasustamata töö mahu hinnangu. Peale selle annab uuring võimaluse vaadelda ühest punktist teise jõudmiseks kulutatud aega, liikumisviisi (jalgsi, autoga, ühissõidukiga jms) ning ajaveetmiskohti. Uuring võimaldab käsitleda suhtlust nii oma perega kui ka leibkondade ja põlvkondade vahel ning hinnata Eesti perede ja laste heaolu ning elukvaliteeti. Uuringu tulemusi saab kasutada perepoliitika, tööhõivepoliitika, sotsiaalpoliitika ning transpordipoliitika valdkondade arendamiseks. Uuringut tehakse Eurostati tellimusel Euroopa Liidu liikmesriikides ühtse metoodika alusel ja uuring koosneb neljast osast: leibkonnaküsitlus, isikuküsitlus, isikupäevikud ja nädalapäevik. Andmeid kogutakse aastatel 2019–2020 ja tulemused avaldatakse 2021. aastal.
* Jätkub statistikatöö „Euroopa terviseuuring“ (40610), mille eesmärk on hinnata Eesti rahvastiku terviseseisundit, seda mõjutavaid tegureid ja tervishoiuteenuste kasutamist ning võrrelda toimunud muutusi varasemate uuringute tulemustega. Eesti terviseuuring on osa EL-i terviseuuringust, mille eesmärk on võimaldada paremini jälgida rahva tervist käsitlevaid EL-i programme, sotsiaalset kaasatust ja sotsiaalkaitset, tervisealast ebavõrdsust ja tervena vananemist hõlmavaid poliitikavaldkondi. EL-i terviseuuringu tegemine on reguleeritud EL määrustega. Esimene terviseuuring tehti Eestis EL-i tervisuuringu programmi raames 2006. aastal ja teine 2014. aastal. Järgmine uuring on planeeritud 2019. aastaks. Tulemused avaldatakse 2020. aastal.

Algavad iga kahe aasta tagant tehtava statistikatöö „Kultuuris osalemise uuring“ (40422) ettevalmistustööd. Statistikatöö eesmärgiks on anda teavet elanike kultuuris osalemise harjumuste, kultuuriharrastuste ning nendega seotud sotsiaalsete aspektide kohta. Statistikatööd tehakse siseriikliku tellimuse alusel ja peamine avaliku huvi esindaja on Kultuuriministeerium. Statistikatöö andmed avaldatakse 2020. aastal.

2.3.3 Ebaregulaarne statistika

2018 lõppesid järgnevad ebaregulaarse statistika moodulid:

* sotsiaaluuringu ebaregulaarne moodul statistikatöö „Tervis“ (40615), mille kaudu uuriti rahvastiku terviseseisundit ja tervisekäitumist, tervishoiuteenuste kasutamist ning tervishoiuressursse ja nende kasutamist. Tulemused avaldatakse 2018. aastal. Tegemist oli EL-i määruse alusel tehtava tööga.
* tööjõu-uuringu moodul „Ettevõtjad ja FIE-d“ (40713), mis oli esimene laiaulatuslik Euroopa ettevõtjate ja FIE-de uuring. Moodulil on kolm peamist teemavaldkonda: ettevõtjate ja FIE-de majanduslik iseseisvus; ettevõtjate ja FIE-de töötingimused; palgatöötajate, ettevõtjate ja FIE‑de võrdlus (sh rahulolu oma tööga). Tulemused avaldatakse 2018. aastal. Tegemist oli EL-i määruse alusel tehtava tööga.

2019 jätkuvad järgmised ebaregulaarse statistika moodulid:

* tööjõu-uuringu ebaregulaarne moodul „Töö- ja pereelu kokkusobitamine“ (40714). Töö- ja pereelu paindlik kokkusobitamine on üks tööelu kvaliteedi mõõtmetest ning seotud EL-i tööhõiveprogrammiga, mis näeb ette naiste tööhõive suurendamist ja soolise võrdõiguslikkuse edendamist. Mooduli eesmärk on anda teavet töö- ja pereelu kokkusobitamise võimaluste kohta eri rahvastikurühmades, hõlmates andmeid tööaja ja töötingimuste paindlikkuse, lapsehoiu ja lähedaste hooldamise võimaluste jms kohta. Tulemused avaldatakse 2019. aastal. Tegemist on EL-i määruse alusel tehtava tööga.
* sotsiaaluuringu moodul „Heaolu” (40015), mille eesmärk on avada heaolu mõistet läbi inimeste enesehinnangulise subjektiivse rahulolu mõõtmise ning pakkuda teemakäsitlust, mida Eestis heaolu mõõtmisel on vähe kasutatud ehk läbi subjektiivsete näitajate  skaalade hinnata inimeste eluga ja erinevate tundeliste aspektidega rahulolu, pidades sealjuures silmas nii riigisisest praktikat ja vajadust kui ka rahvusvahelisi suundumusi ja soovitusi. Heaolu tegeliku olukorra kirjeldamine eeldab inimeste olukorra ja võimaluste võimalikult mitmekülgset iseloomustamist, sh vastava statistika kogumist ja avaldamist. Andmeid kogutakse 2018. aastal ja tulemused avaldatakse 2019. aastal. Tegemist on EL-i määruse alusel tehtava tööga.

Jätkub ebaregulaarne statistikatöö „Euroopa sotsiaaluuring“ (40022), mis on rahvusvaheline sotsiaalteaduslik uuring, mis mõõdab hoiakuid, uskumusi ja inimeste käitumist rohkem kui kolmekümnes riigis. Statistikatöö andmekorje tehakse 2018. aastal, Statistikaamet edastab kogutud ja töödeldud andmed rahvusvahelisele konsortsiumile. Tegemist on rahvusvaheliste kokkulepete alusel tehtava statistikatööga.

# Algab tööjõu uuringu moodul „Töö- ja tööaja korraldus“ (40721), mille eesmärk on saada täpsemat teavet tööaja paindliku korraldamise kohta, sh töötajate võimaluste kohta ise tööaja ja eemalviibimise üle otsustada, samuti selle kohta, kui tihti töötajatelt nõutakse, et nad tööaega muudaksid. Samuti teavet kohaloleku ja tööaja registreerimise, ajasurve, otsese juhtimise ja töökeskkonnas võimaldatava sõltumatuse kohta, töökoha ning tööle jõudmiseks ehk tööle- ja kojusõiduks kuluva aja kohta. Tulemused avaldatakse 2020. aastal. Tegemist on EL-i määruse alusel tehtava tööga.

2.3.4 Statistika arendus

Lõppes 2018 tehtud statistika arendustöö „Soopõhise vägivalla uuringu testimine ja katsetamine“ (40616), mille eesmärgiks oli testida ja piloteerida Eurostati poolt väljatöötatud küsimused soopõhise vägivalla uurimiseks ja töötada välja muudatusettepanekud ankeedi sõnastuse kohta. Tegemist oli rahvusvahelise tellimuse alusel tehtava statistikatööga (Istambuli konventsiooni artikkel 11 paragrahv 1 ja 2), mida rahastati välisabist kohustusliku omaosalusega.

Metoodikamuudatused on järgmised.

Statistikatöös „Turismi uuring“ (40202) lisatakse lisaks CAPI ja CATI-le ka CAWI andmekogumismeetod.

### Majandus

**Tabel 5. Majanduse valdkonna statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 74 | 2 654,4 | 72 | 3 606,0 |
| Tsükliline statistika | 5 | 86,0 | 4 | 165,9 |
| Ebaregulaarne statistika | 1 | 33,9 | 1 | 30,2 |
| Statistika arendus | 2 | 458,8 | 1 | 284,2 |
| Statistiline analüüs | – | – | – | – |
| Statistiline register | 2 | 98,3 | 2 | 137,6 |
| **Kokku** | **84** | **3 331,4** | **80** | **4 223,9** |

1. Põhistatistika

2019. aastal jääb ära statistikatöö „Metsandus“ (21001).

2019.aastal jäetakse ära riigisisese tellimuse alusel tehtud statistikatöö „Palgaerinevuste parem kättesaadavus“ (21109) ressursside ebapiisavuse tõttu. 2018. aastal täiendati Norra finantsmehhanismi programmi „Sooline võrdõiguslikkus ning töö- ja pereelu tasakaal“ raames välja töötatud palgaerinevuste hindamise metoodikat, võttes kasutusele MTA töötamise registri ja statistikatöö „Palgalõhe“ (21108) andmed. Statistikatööga avaldatakse meeste ja naiste palgaerinevuste statistika perioodi 2015-2017 kohta. Lisaks on plaanis töötada välja metoodika palgaerinevuste hindamiseks seostades andmekogude, statistikatöö „Töötasu“ (21101) ja projekti Aruandlus 3.0 raames ettevõtete süsteemidest kogutavaid tööjõu ja palgaandmeid. Statistiliste näitajate alusel on Eestis Euroopa riikide suurim palgalõhe, seetõttu on oluline, et koostataks täpsemad näitajad meeste ja naiste ebavõrdsuse mõõtmiseks. Statistikatöö on lisatud Statistikaameti 2019 eelarve lisataotlusesse.

2.4.2 Tsükliline statistika

2018 lõppes iga nelja aasta tagant tehtav ühe aastane statistikatöö „Sisend-väljundtabelid“ (21409), mille tulemusel saab infot majandusanalüüsiks, nt ökonomeetriliste mudelite ja majandusprognooside koostamiseks. Sümmeetriline sisend-väljundtabel on toodete järgi koostatud maatriks, kus kirjeldatakse detailselt kodumaiseid tootmisprotsesse ja rahvamajanduse tehinguid toodetega. Tegemist on EL määruse alusel tehtava statistikatööga. Avaldamine on detsembris 2018.

Iga kahe aasta tagant tehtavad tsüklilised statistikatööd on järgmised.

* Statistikatöö „Jaekaubandusettevõtted“ (20312) eesmärk on anda teavet jaekaubandusettevõtete müügikohtade arvu ja müügipinna suuruse kohta. EL-i määrusega reguleeritud jaekaubandusettevõtete uuringut tehakse kõigis EL-i riikides ühtse metoodika alusel, mis tagab andmete rahvusvahelise võrreldavuse. 2016.aasta kohta avaldatakse statistika 22.03.2018 ja 2018.aasta kohta 2020 I kvartalis.
* Statistikatöö „Innovatsioon“ (21702) eesmärk on anda teavet ettevõtete uuenduste ja innovaatilise tegevuse kohta. Innovatsioon on ettevõtete, regioonide ja riikide konkurentsivõime peamisi tegureid. EL-i määrusega kehtestatud innovatsiooniuuringut tehakse kõigis EL-i riikides ühtse metoodika alusel, mis tagab andmete rahvusvahelise võrreldavuse. 2016.aasta kohta avaldatakse statistika 18.04.2018 ja 2018.aasta kohta eeldatavalt 2020 (konkreetne aeg tuuakse avaldamiskalendris).

Iga nelja aasta tagant tehtav statistikatöö „Töötasu struktuur“ (21102) annab teavet töötajate tunnitasude kohta ametiala, tegevusala, hariduse, vanuserühma, tööstaaži ja lepingu liigi järgi; töötajate brutokuutöötasu ja brutotunnitasu detsiilid ja mediaan ametiala pearühma ja tegevusala järgi. Töötasu struktuuri statistikat kasutatakse tööjõuprognooside ja kutseõppekavade koostamiseks, soolise palgalõhe hindamiseks, sotsiaalkindlustuskoodeksi iga-aastase aruande täitmiseks jm valdkondades, kus on oluline teada ametialade struktuuri ja palgatasemeid. EL-i määrusega uuringut tehakse kõigis EL-i riikides ühtse metoodika alusel, mis tagab andmete rahvusvahelise võrreldavuse. 2018.aasta kohta avaldatakse statistika eeldatavalt 2020 (konkreetne aeg tuuakse avaldamiskalendris).

Jätkub kümneaastase tsükliga statistikatöö „Põllumajandusloendus“ (21210) ettevalmistustöö. Töö võimaldab riigi- ja teadusasutustel, ettevõtjatel ja rahvusvahelistel organisatsioonidel saada põhjalikud ja täpsed andmed põllumajanduse kohta. EL-i ettevalmistatava määrusega reguleeritava põllumajandusloenduse tulemusi vajatakse järgmistes poliitikavaldkondades:

* ühine põllumajanduspoliitika, sh otsetoetused, turukorraldusabinõud ja maaeluarengu­programmid;
* vee raamdirektiiv, sh nitraadidirektiiv ja põhjaveedirektiiv;
* õhuga seotud direktiivid, sh riiklikud emissioonilävendid, õhukvaliteet ning reostuse ja selle ennetuse kontroll;
* kliimamuutuste poliitikad (seotud ÜRO kliimamuutuste raamkonventsiooni Kyoto protokolliga);
* looduskaitsega seotud seadusandlus, lindude ja elupaikade direktiivid ja mitmed teised bioloogilise mitmekesisuse poliitika meetmed;
* mullaga seotud poliitikad, sh mullatemaatika strateegia ja reoveemuda direktiiv;
* toiduohutuse, taimekaitse, loomade heaolu seadusandlus;
* regionaalpoliitika;
* Euroopa Liidu ringmajanduse tegevuskava (*EU action plan for the Circular Economy*).

Lisaks vajab neid andmeid EL-i teadusuuringute ühiskeskus (JRC), kes kasutab neid eespool nimetatud poliitikate arendamiseks vajalikes teadustöödes, mudelite väljatöötamisel jms. Põllumajandusloenduse tulemused avaldatakse eeldatavalt 2021-2022 (konkreetne aeg tuuakse avaldamiskalendris).

2.4.3 Ebaregulaarne statistika

Jätkub statistikatöö „Laevastikupõhised majandus- ja sotsiaalnäitajad“ (20013), mille eesmärk on koguda riikliku programmi „Eesti riiklik töökava kalandussektori bioloogiliste, tehniliste, keskkonnaalaste ja sotsiaalmajanduslike lähteandmete kogumiseks 2017.–2019. aastal“ täitmiseks majandusnäitajaid ja teha statistikat laevade pikkusklasside ja püügivahendite kaupa. 2018.aasta kohta avaldatakse statistika eeldatavalt 2019 detsembris (konkreetne aeg tuuakse avaldamiskalendris).

* + 1. Statistika arendus

Jätkub staistikatöö „Aruandlus 3.0“ (20012), mis on loodud projekti "Aruandlus 3.0" eesmärgi luua riigi toimimiseks olulise väärtusega personali- ja majandusarvestuse andmete automaatse liikumise tehnoloogiline lahendus, lähtudes minimaalsuse ja lihtsuse printsiibist elluviimiseks. Projekti  eeldatav lõpp on 2019 detsember, kui andmeesitajail on võimalik alates 2020. aastast esitada kõiki vajalikke andmeid otse oma majandusarvepidamissüsteemidest ja SA-l on võimekus andmeid vastu võtta, töödelda, teha statistilisi  arvutusi ja avaldada statistikat. Projekti esimeses etapis tegeleti Maksu- ja Tolliametile ning Statistikaametile esitatava palga ja tööjõu andmestiku automaatse edastamise võimaldamisega alates 2018. aasta jaanuarist. Järgmistel aastatel luuakse selline võimekus ülejäänud andmestike edastamiseks – tulud, kulud, varad, kohustused, hinnad jne

2019 lõpetatakse ressursipuudusel statistikatöö „Ettevõtlusstatistika integreerimine (FRIBS) Euroopa statistikasüsteemi“ (20011) arendus. Statistikatöö on lisatud 2019 eelarve lisataotlusesse. Euroopa statistikasüsteemi 2020. aasta visiooni (*ESS Vision 2020*) kohaselt tuleb kiiremini reageerida tarbijate muutuvatele vajadustele, vähendada andmeesitajate halduskoormust ja tagada statistika parem sidusus valdkonniti. Selleks alustati 2011. aastal Eurostati eestvedamisel ettevõtlus- ja väliskaubandusstatistikat reguleerivate õigusaktide sisu revideerimist ja uue, paindliku õigusaktide süsteemi loomist. 2017. aastal alustati Euroopa Nõukogu ja Parlamendis ettevõtlusstatistika integreerimist käsitleva raamseaduse (FRIBS[[1]](#footnote-1)) eelnõu menetlust ja uus seadus on kavandatud jõustada 2018. aastal. Uus raamseadus toob suuremaid või väiksemaid muudatusi järgmiste koodidega statistikatöödes: 20007, 20102, 20103, 20300, 20319, 20401, 20403, 20408, 20413, 20505, 20903, 21300, 21308, 21601, 21701, 22201, 22203, 20312, 21702, 22304. Uute nõuete juurutamiseks on esialgse ajakava kohaselt aega kuni kaks aastat. Suuremad muudatused on järgmised:

* statistikatöösse „Ettevõtete majandusnäitajad (aasta)“ (20300) lisandub tsükliline statistika üleilmsete väärtusahelate ja rahvusvahelise hankimise kohta;
* statistikatöösse „Ettevõtete majandusnäitajad“ (kvartal) (20007) lisandub kaupade hulgimüügi ja äriteenuste müügi kuuline mahustatistika tegevusala kaupa;
* statistikatöös „Äriteenuste tootjahinnaindeks“ (20413) kahekordistub nende äriteenuste loetelu, mille kohta tuleb teha teenuste hinnaindekseid;
* statistikatööd „Ettevõtluse demograafia“ (20903) laiendatakse ettevõtete registreerimise ja pankrottide kvartalistatistikaga;
* statistikatöös „Kaupade väliskaubandus“ (22303) muudetakse kaupade sisseveo statistika tegemiseks andmeallikat. Kui praegu kogutakse andmeid sissevedajatelt, siis halduskoormuse vähendamise eesmärgil plaanitakse hakata kasutama teiste liikmesriikide kogutud isikustatud andmeid ekspordi kohta (teise riigi eksport Eestisse on Eesti import teisest riigist). Andmeallika vahetus muudab statistika tegemise kulukamaks.
* Statistikatöös „Teenuste väliskaubandus“ (22304) Äriteenuste väliskaubanduse andmete sidumine ettevõtete majandustegevus iseloomustavate andmetega. Teenuste väliskaubanduse baasstatistikat teeb Eesti Pank. Eesti Pank on teinud Statistikaametile ettepaneku baasstatistika tegemise üle võtmiseks. See eeldab lisaressurssi SA-le, mida seni ei ole leitud.

Statistikatöö „Ettevõtlusstatistika integreerimine (FRIBS) Euroopa statistikasüsteemi“ (20011) on ainult arenduse etapiks loodud statistikatöö, mille lõppemisel jätkub põhistatistika tootmine eelnimetatud statistikatööde raames.

Metoodikamuudatused on järgmised.

* „Ettevõtete majandusnäitajad (aasta)“ (20300) – hakata avaldama ettevõtete majandusnäitajad tegevusalagrupi järgi piirkondlikul tasandil.
* „Välismaiste tütarettevõtete majandusnäitajad“ (20319) – SA võtab Eesti Pangalt üle Eesti ettevõtete välismaal olevate tütarettevõtete majandusnäitajate (OFATS) tegemise alates 2017. aruandeaasta andmetest. Eesti Pank esitas andmeid Eurostatile, Eestis ei avaldatud. SA hakkab andmeid avaldama (lisaks Eurostatile esitamisele). Vajalik ressurss saadi EP ja SA vahelise tööjaotuse ümbervaatamise tulemusel. 2017.aasta kohta avaldatakse statistika 2019. aastal (konkreetne aeg tuuakse avaldamiskalendris).
* „Põllumajandusmaa müügi- ja rendihind“ (20415) – 2020.a. statistika arvutamise mudeli ajakohastamine 2019 aasta andmete avaldamiseks 2020 aastal.
* „Majandusüksuste statistika“ (20902) ja „Majandusüksuste statistilise registri haldamine“ (20901) – Juurutada korraline kalendriaasta profiili loomine. Kalendriaasta profiil on lõplik kogum nendest üksustest (äriühing, füüsilisest isikust ettevõtja, asutus, mittetulundusühing), kes olid aasta jooksul majanduslikult aktiivsed. Kogumi infot kasutab Statistikaamet majandusstatistika aastaandmete koostamiseks.
* „Töötasu“ (21101) ja „Palgalõhe“ (21108) – Kavandatud seoses AA3.0 projektiga: Detailsem töötasu statistika. Uued väljundnäitajad (nt ametialade lõikes), detailsem piirkondlik statistika.
* „Vabad ametikohad ja tööjõu liikumine“ (21104) – Kavandatud seoses AA3.0 projektiga: Uued väljundnäitajad (detailsem piirkondlik statistika). Andmeesitajad vabastatakse osade andmete esitamisest. Andmekogumise ja andmekanali moderniseerimine. Vabade ametikohtade arvestusmetoodika muudatus seoses vabade ametikohtade ja töötasu küsimustiku ja valimi ühendamisega (halduskoormuse vähendamine, töö efektiivistumine). Lisaks on kavandatud metoodiline arendustöö, mille käigus hinnatakse Töötamise Registri, Töötukassa ja eraettevõtete tööportaalide tööpakkumiste andmestike sobivust statistika tegemiseks ja töötatakse välja parim mudel vabade ametikohtade statistika arvutamiseks vastavalt etteantud nõuetele.
* „Loomakasvatus ja lihatootmine“ (21203), „Piim ja selle kasutamine“ (21206), „Taimekasvatus“ (21214) – 2021.aastaks planeeritakse vastu võtta uus põllumajanduse sisendite ja väljundite statistika raamseadus, mis arvatavalt toob kaasa nii metoodika kui ka näitajate muudatusi, mille ulatus ei ole veel teada (arutatakse Euroopa Komisjoni töögruppides). Ettevalmistöödega alustatakse 2018.
* „Põllumajandussaaduste arvepidamine“ (20213) – Teravilja ja õliseemnete ressursi ja kasutamise arvepidamist muudetakse vastavalt Eurostati uuele metoodikale. Ressursi ja kasutamise arvepidamise perioodiks võetakse kalendriaasta. Muudetakse kaetavaid põllumajanduskultuure ja tooteid, töödeldud toodetest kaetakse edaspidi ainult esimese taseme töödeldud tooted. Metoodikamuudatuste tõttu ei ole andmed varasemate perioodidega enam otseselt võrreldavad.
* „Majutustegevus“ (22101) – 2018. aastal arutatakse tarbijatega võimalust teha alates 2019. aastast majutusstatistikat 10 ja enama voodikohaga majutusettevõtete kohta. Kui tarbijad nõustuvad nimetatud muudatusega, siis alates 2019. aastast väheneb väikeste, alla 5 voodikohaga majutusettevõtete halduskoormus. Praegu katab majutusstatistika 5 ja enama voodikohaga majutusettevõtted.
* „Eesti elanike reisimine“ (22107) – lisada lisaks CAPI ja CATI-le ka CAWI andmekogumismeetod.
* „Põllumajanduslike majapidamiste statistilise registri haldamine“ (21209) – seoses uue põllumajandusüksuste raamseaduse vastuvõtmisega muutub alates 2020. aastast põllumajandusliku majapidamise lävend.
* „Põllumajandusloendus“ (21210) – 2020. a põllumajandusloendusel kasutatakse põhiuuringu ja moodulite süsteemi. Samuti kavandatakse muuta põllumajandusliku majapidamise lävendit.

### Eri valdkondade statistika

**Tabel 6.** **Eri valdkondade statistikatööde arv ja maksumus, 2018, 2019**

|  |  |  |  |  |
| --- | --- | --- | --- | --- |
| Statistikatöö liik | 2018 | | 2019 | |
| Arv | Maksumus, tuhat eurot | Arv | Maksumus, tuhat eurot |
| Põhistatistika | 2 | 53,4 | 2 | 74,7 |
| Tsükliline statistika | 1 | 6,7 | – | – |
| Ebaregulaarne statistika | – | – | – | – |
| Statistika arendus | 2 | 202,1 | 1 | 148,5 |
| Statistiline analüüs | 4 | 179,6 | 4 | 251,3 |
| Statistiline register | – | – | – | – |
| **Kokku** | **9** | **441,8** | **7** | **474,5** |

2018 teostati viimast aastat kaheaastasest tsüklilist statistikatööd „Linnad“ (50104), mille kaudu sai teavet Euroopa linnade ja piirkondade elukvaliteedi kohta, toetamaks linna- ja maaelu arengule suunatud Euroopa Liidu poliitikat. Statistikatöö aluseks on kaheaastane Eurostati grant, milles määratakse ära selle raames kogutavad muutujad ja ajaline kaetus.

Lõppes 2018 statistika arenduste all statistikatöö „Poliitika mõjude kvantitatiivse hindamise mudel“ (50021).

Statistikatöö „Teemakogumik“ (50019) raames avaldatav kogumik keskendub lapse subjektiivse heaolu erinevate aspektide käsitlemisele. Fookusesse võetakse lapsed Eestis võrdlevalt maailma teiste riikide lastega. Kogumiku empiiriliseks aluseks on rahvusvaheline laste heaolu uuring Children's Worlds (kvant, 2., 4. ja 6.kl õpilased). Analüüsitakse 2017/2018 kogutud andmeid rahvusvaheliselt võrdlevalt. Vajadusel tuuakse juurde andmeid ISCWeBi eelmisest voorust (2013/2014, 18 riiki). Eesti laste andmete analüüsi ilmestatakse lastelt kogutud kvalitatiivse materjaliga.

## **Eelnõu mõjud**

Eelnõu vastuvõtmine võimaldab anda ühiskonna käsutusse riikliku statistika, mis on vajalik riigi majanduse ja sotsiaalelu puudutavateks juhtimisotsusteks ning Eesti majanduse, rahvastiku, sotsiaalvaldkonna ja keskkonnaseisundi ning selles toimuvate muutuste hindamiseks.

Samal ajal on nii riigisisesest tellimusest kui ka EL-i määrusest tulenevaid statistikatöid, mis on rahastuseta ja mille tegemine on tulevikus võimalik vaid lisarahastuse korral.

## **Eelnõu rakendamiseks vajalikud kulutused**

Statistikatööde loetelu kajastab tarbijate statistikavajadusi 151 statistikatööna, mille eeldatav maksumus on kokku 42,1 miljon eurot. Muudatused statistikatööde maksumustes on põhjustatud hinnastamismudeli muutusest. 2017. aastal tegi rahvusvaheline konsultatsiooniettevõte Price Waterhouse Coopers Statistikaametis efektiivsuse suurendamise analüüsi. Projekti eesmärk oli hinnata Statistikaameti tööprotsesside ja juhtimissüsteemi efektiivsust, saada ettepanekuid nii ameti tööde, tegevuste kui ka juhtimissüsteemi efektiivsuse parendamiseks. Projekt teostati Rahandusministeeriumi ja Statistikaameti tellimusel. Üks analüüsi käigus välja toodud tähelepanekuid oli seotud sellega, et Statistikaamet ei hinnastanud statistikatöid täisomahinna alusel, st maksumus ei sisaldanud RKAS üürikulu. Alates 2018. aastast on hinnastamismudelit korrigeeritud ja muudetud tekkepõhiseks, sh on tööde hindadele lisatud RKAS üürikulud ja kulum.

Eelnõu rakendamiseks vajalikud kulutused ajavahemikul 2019–2023 statistikatöö liigiti kajastuvad tabelis 7.

**Tabel 7. Statistikatööde loetelu rahaline maht, 2019–2023**

|  |  |  |  |  |  |  |
| --- | --- | --- | --- | --- | --- | --- |
| **Statistikatöö liik** | **Maksumus, tuhat eurot** | | | | | |
| **2019** | **2020** | **2021** | **2022** | **2023** | **Kokku** |
| Põhistatistika | 5 842,5 | 5 842,5 | 5 842,5 | 5 842,5 | 5 842,5 | **29 212,5** |
| Ebaregulaarne statistika | 75,6 | 10,5 | – | – | – | **86,1** |
| Statistika arendus | 1 295,5 | 928,5 | 1 186,8 | 2 098,0 | 1 819,3 | **7 328,1** |
| Statistiline analüüs | 251,3 | 251,3 | 251,3 | 251,3 | 251,3 | **1 256,5** |
| Statistiline register | 137,6 | 137,6 | 137,6 | 137,6 | 137,6 | **688** |
| Tsükliline statistika | 1 023,8 | 1 206,2 | 958,4 | 47,2 | 325,9 | **3 561,5** |
| **Kokku** | 8 626,3 | 8 376,6 | 8 376,6 | 8 376,6 | 8 376,6 | **42 132,7** |

Tabelis 8 on esitatud statistikatööd, millel puudub rahastus ning mis on kajastatud 2019.–2023. aasta eelarve lisataotluses. Nende statistikatööde tegemine on edaspidi võimalik statistikatööde prioriseerimisel ja muude rahastusallikate leidmisel.

**Tabel 8. Rahastuseta statistika arendusprojektide ja statistikatööde maksumus, 2019–2023**

|  |  |  |  |  |  |  |
| --- | --- | --- | --- | --- | --- | --- |
| **Statistikatöö nimetus** | **Maksumus, tuhat eurot** | | | | | **Õiguslik alus** |
| **2019** | **2020** | **2021** | **2022** | **2023** |
| FRIBSi arendus (20011) | 0 | 28,0 | 28,0 | 28,0 | 28,0 | EL-i õigusaktil põhinev |
| 4 uue keskkonnaarvepidamise arendamine ja rakendamine | – | 41,0 | 41,0 | 41,0 | 41,0 | EL-i õigusaktil põhinev |
| EL sotsiaalstatistika ajakohastamine | 32,0 | – | – | – | – | EL-i õigusaktil põhinev |
| Palgaerinevuste parem kättesaadavus (21109) | 41,0 | 41,0 | 41,0 | 41,0 | 41,0 | Riigisisene tellimus |
| Põllumajandusloendus (21210) | – | 75,0 | – | – | – | EL-i õigusaktil põhinev |
| Operatiivse Andmekaeve teostamine, sh riikliku Juhtimislaua väljaarendamine | 696,0 | 696,0 | 696,0 | 696,0 | 696,0 | Riigisisene tellimus |
| **Maksumus kokku** | **769,0** | **881,0** | **806,0** | **806,0** | **806,0** |  |

2018. aastal peaks jõustuma ettevõtlusstatistika integreerimist käsitlev uus raamseadus (FRIBS), mis on liikmesriikidele otsekohalduv õigusakt. Raamseaduse vastuvõtmisel lisandub liikmesriikidele kohustus teha statistikat seni katmata teemadel ja seada sisse kaupade väliskaubandusettevõtete üksikandmete vahetus liikmesriikide vahel. Uued vajalikud tegevused määruse raames on järgmised:

* juurutada ja teha aastastatistikat üleilmsete väärtusahelate ja rahvusvahelise hankimise kohta. Nimetatud statistika on oluline sisend majanduse globaliseerumise mõõtmiseks;
* hinnata lisaks senisele aastasele mõõtmistsüklile ettevõtete demograafia statistikas ettevõtete elujõulisust ja kiirelt arenevate ettevõtete struktuuri ka kvartaalselt;
* kohustus teha ettevõtluse kiirstatistikas tegevuste kaupa seni puuduolevat statistikat teenuste ja kaupade hulgimüügi kuuliste mahuindeksite kohta.

Uue määruse vastuvõtmisel tuleb toota 15 uut äriteenuste tootjahinnaindeksit. Teenuste osatähtsus SKP-s on ligi 70% ja see on tööstustegevusalade arvel aasta-aastalt suurenenud. Seetõttu on väga oluline teada teenuste hinnamuutusi, neid kasutades võrrelda osutatud teenuste mahtude muutust ja jälgida kogu Eesti majanduse arengut. Alates 2020. aastast on igal liikmesriigil kohustus vahetada teiste liikmesriikidega kaupade väliskaubanduse isikustatud üksikandmeid, et teha teistelt riikidelt saadud andmete põhjal impordistatistikat ja vabastada sellega andmeesitajad kaupade impordi kohta andmete esitamisest. Seeläbi väheneb andmeesitajate koormus hinnanguliselt 30–40%.

Euroopa keskkonnamajandusliku arvepidamise määruse nr 691/2011 kohaselt tuleb Euroopa keskkonnaarvepidamiste strateegia (ESEA 2014–2018) prioriteetide ja Eurostat Directors Group of Environment Statistics and Accounts (DIMESA) töögruppide otsuste alusel töötada välja uued keskkonnaarvepidamised. Praeguseks on välja töötatud 6 arvepidamist, kolmanda laine 4 keskkonnaarvepidamise (keskkonnasubsiidiumite arvepidamine, ressursside jätkusuutliku haldamise kulutuste arvepidamine, veearvepidamine, metsanduse arvepidamine) rakendumine on planeeritud 2020. aastasse. Arvepidamiste arendamiseks loodame saada Euroopa Komisjoni toetust, alates 2020. aastast toimub arvepidamiste iga-aastane arvestus, mille töömaht selgub peale arendustöid ja katsetamist. Peamine avaliku huvi esindaja on Keskkonnaministeerium.

Et paremini toetada poliitikakujundamist üldiselt ning konkreetsemalt sotsiaalpoliitikat, on Euroopa Komisjon vastu võtmas 2018. aastal sotsiaalstatistika raammäärust, mille rakendamisega 2020. aastast tekivad Statistikaametile ühekordsed kulud seoses vajadusega disainida ümber ankeedid ja tootmissüsteem. Sotsiaalstatistika raammääruse rakendamine võimaldab andmeid kiiremini avaldada, kuna sellega lühendatakse andmete edastamise tähtaegu mitmes valdkonnas, suurendatakse ELi sotsiaalstatistika võrreldavust ja sidusust, kuna see ühendab seitse ELis praegu tehtavat leibkonnauuringut ja ühtlustab kahe või enama uuringu ühised muutujad. Lisaks aitab see lihtsustada sotsiaalsete nähtuste ühist analüüsimist, mis põhineb uutel uuringumeetoditel. Tulemuseks on mitmekesisem ja ulatuslikum andmekogum, seda tänu riikide statistikaasutuste kasutatavatele uuenduslikele lähenemisviisidele ja meetoditele ning eri allikatest pärit andmete kombineerimisele. Suuremad muudatused on seotud tööjõu-uuringu ja sotsiaaluuringuga. Ühekordsed lisakulud tekivad määruse kehtima hakkamise aastale eelneval aastal. Peamine avaliku huvi esindaja on Sotsiaalministeerium.

Statistikatööga „Palgaerinevuste parem kättesaadavus“ (21109) avaldatakse meeste ja naiste palgaerinevuste statistikat. Soolise palgaerinevuse kui tõsise probleemi teadvustamine ühiskonnas on väga oluline ning eeldab ajakohase statistika olemasolu. Heaolu arengukava 2016-2023 näeb ette tegevusi Statistikaametile. Muuhulgas peab Statistikaamet välja töötama naiste ja meeste palgaerinevuste andmete järjepideva kogumise ja avaldamise põhimõtted, arvestades seejuures vajadusega mitte kasvatada ettevõtjate halduskoormust. Eelpool nimetatud tegevus viidi ellu Norra finantsmehhanismidest. Järel tegevusena näeb arengukava ette palgaerinevuste detailse statistika jätkusuutliku kogumise ja järjepideva avaldamise arendamise, mis on ka üks Statistikatöö "Palgaerinevuste statistika parem kättesaadavus" eesmärke ja tulemeid. Peamine avaliku huvi esindaja on Sotsiaalministeerium.

Statistikatöö „Põllumajandusloendus“ (21210) on kõikne põllumajanduse struktuuriuuring, mille eesmärk on pakkuda avalikkusele, riigi- ja teadusasutustele, ettevõtjatele ning rahvusvahelistele organisatsioonidele põhjalikku ja täpset infot põllumajanduse kohta. Iga kümne aasta järel korraldatakse struktuuriuuring põllumajandusloendusena. Loendus annab põllumajandusest detailsema ülevaate kui teised uuringud: selgitatakse välja ka harvaesinevad nähtused ja põllumajanduslik tegevus omavalitsuste tasandil. Põllumajandusloendus käsitleb majapidamiste tegevust tervikuna – maa omandivormi, juhtimist, taime- ja loomakasvatust, tööjõudu, muud tulutoovat tegevust jm. Põllumajandusloenduse tulemusi kasutatakse EL-i põllumajanduspoliitika kujundamisel. Põllumajandusloenduse tööjõukulud finantseerib Euroopa Komisjon grandi kaudu, loendusega seotud majandamiskulud ei ole abikõlblikud ja tuleb finantseerida riigieelarvest. Peamine avaliku huvi esindaja on Maaeluministeerium.

Tänaste riiklike arengukavade ja rahvusvaheliste näitajate kohta ülevaate saamine on peamiste avalike huvide esindajatele suure ajakoormusega ning vajalikes vaadetes kuvamisele puudub tehniline lahendus kiireks esitlusmaterjali loomiseks nii siseriiklikele kui rahvusvahelistele ettekannetele. Statistikaamet teostab operatiivset andmekaevet kõikide riiklike infosüsteemide pealt vastavalt peamiste avalike huvi esindajate tellimusele. Suures osas teostatakse andmekaevet tänaste statistikatööde aluseks olevate infoallikate baasil. Samas, lähtudes konkreetsetest tellimustest teostatakse andmehõive, seotakse täiendavad allikad ning teostatakse nähtuse analüüs. Täiendavalt lisatakse andmetele metainfo ning luuakse võimalus andmeid kasutada ka teiste uuringute puhul. Olulise osa andemekaeve teenuse (andmeteenuse) pakkumisest moodustab saadud informatsiooni personaliseeritud kuvamine otsustajatele, sh juhtimislaudade loomine, mis vastavalt märksõna otsingu süsteemile loob selge ülevaate valitud valdkonna peamistest näitajatest ja tulemustest, lisaks luuakse lahendus antud ülevaate kiireks viimiseks esitlusvahendisse. Andmekaeve teenus võimaldab tegevuspõhisele riigieelarvele üleminekul tulemuspõhise informatsiooni korrastamist ja süstematiseerimist, vähendamaks selle kogumise ja kasutamise keerukust ning aega. Tulemuslikkuse hindamine tähendab mitmesuguste tulemuslikkuse mõõdikute kasutamist kogu juhtimisahelas, alates planeerimisest kuni lõpptulemuste hindamiseni. Tagatud saab operatiivne ja graafiline ülevaade arengukavade näitajatest, väheneb riigi peamistest näitajatest ülevaate saamise ajakulu ning kiireneb nende baasil sündivate esitluste aeg. Teenuse tellija on Riigikantselei.

## **Eelnõu kooskõlastamine**

Korralduse eelnõu esitati kooskõlastamiseks kõikidele ministeeriumidele, Riigikantseleile, Eesti Linnade Liidule ja Eesti maaomavalitsustele. Kooskõlastamisel tehtud märkustega arvestamise tabel on lisatud seletuskirjale.

1. EUROOPA PARLAMENDI JA NÕUKOGU MÄÄRUS Euroopa ettevõtlusstatistika kohta, millega muudetakse määrust nr 184/2005 ja tunnistatakse kehtetuks kümme ettevõtlusstatistika valdkonna õigusakti. [↑](#footnote-ref-1)